stanford-oval/wikipedia huggingface dataset:
כסף (אמצעי תשלום)
הערות שוליים

↑  J. Cribb, The Origins of Money, Evidence from the Ancient Near East , and Egypt La Banca Premonetale, ed. G. Crapanzano, Milan 2004, pp. 82-90.
↑  Wilson R. B. 'Exchange', in The New Palgrave: A Dictionary of Economics, Vol. 2, London, pp. 202-206, 1987
↑  1987 ,Foley D. ,'Money in Economic Activity', The New Palgrave: A Dictionary of Economics, Vol. 3, London, pp. 519-525
↑  1992 ,Coase R.H. 'The Institutional Structure of Production', The American Economic Review, 82/4, pp. 713-719
↑  ג'ון מיינרד קיינס, 1935 ,'A Treatise on Money' (אנ'), לונדון
↑  Paul Einzig (אנ'), ‏1949, ‏'Primitive Money: in its Ethnological, Historical and Economic Aspects',London.
↑  ,Charles P. Kindleberger (אנ') ‏, 1993 ,Financial History of Western Europe, Oxford
↑  עמודים 330–335 ,1949 Einzig P. 'Primitive Money: in its Ethnological, Historical and Economic Aspects',London.
↑  רפאל בנבנשתי, "הכלכלה בשחר ההיסטוריה", הוצאת מאגנס, ירושלים, תשע"ו
↑  J. Cribb, The Origins of Money, Evidence from the Ancient Near East and Egypt La Banca Premonetale, ed. G. Crapanzano, Milan 2004, pp. 82-90.
↑  ,C. Eagleton & J. Williams. Money a History, British Museum,2007 .pp 16-23.
↑  J. Cribb, The Origins of Money, Evidence from the Ancient Near East and Egypt La Banca Premonetale, ed. G. Crapanzano, Milan 2004, pp. 85-86
↑  י. משורר, מטבעות עתיקים, ירושלים 1979, עמ' 14-8.
↑  י. משורר, מטבעות עתיקים, ירושלים 1979, עמ' 18-16.
↑  C. Eagleton & J. Williams. Money a History, British Museum, 2007, pp. 24-26.
↑  השימוש במונח "עירוי" מקורו במטפורה רווחת של תנועת הכסף כמחזור הדם של הכלכלה.
↑  בשנת 2011 הקטין, הבנק המרכזי של סין, את יחס הרזרבה במדינה באופן משמעותי במטרה להגדיל את האשראי הבנקאי. אריאל אטיאס, לראשונה מזה 3 שנים: 'יחס הרזרבות' בסין הופחת כדי להגדיל את הנזילות, באתר ביזפורטל, 30 בנובמבר 2011
↑  חובת הנזילות, באתר בנק ישראל
| --- | --- |
בקרת זהויות :  NLI: 987007543394705171  PLWABN: 9810640162005606  GND: 4019889-3  HDS: 047970  LCCN: sh85086790  LNB: 000052610  NDL: 00564460  NKC: ph115711  TDVİA: para 
כסף מוצרים יפני מלפני המאה ה-8 לספירה. ראשי חיצים, גרעיני אורז ואבקת זהב. זו הצורה הקדומה של כסף יפני.
גרף, הביקוש וההיצע לכסף בשוק הכסף
נביא

משה – גדול נביאי ישראל, כפסל מאת מיכלאנג'לו, הניצב בכנסיית סן פייטרו אין וינקולי שברומא
נביא הוא אדם המדבר בשם האל. המסר שהוא מעביר בשם האל קרוי נבואה. בתקופות קדומות היו מגיעים אל הנביא אנשים שרצו להתייעץ בקשר לייעודם או עתידם, דברים שבהווה, או קבלת תמיכה ומזור נפשיים. לעיתים רבות החזיקו מלכים בחצרם נביא מיוחד שייעץ להם מבחינה אסטרטגית. לעיתים תפקיד הנביא הצטמצם למסירת העתיד או לראיית דברים נסתרים.
בישראל היו נביאים שאחזו גם בעמדה מוסרית והוו סמכות שיפוטית, והיו בעלי תפקידים נוספים: מתווך בין העם לאלוהים, מחנך רוחני ומוכיח בשער, ובשל כך נביאים לעיתים היו בעימות עם העם ומנהיגיו. יחסו של הנביא אל העם היה דו-ערכי, מחד גיסא – הוא אחד מהם, ומאידך גיסא – הוא נציג האל בעולם.
המילה נביא מופיעה לראשונה בספר בראשית בפרק כ' פסוק ז' "וְעַתָּה הָשֵׁב אֵשֶׁת־הָאִישׁ כִּי־נָבִיא הוּא וְיִתְפַּלֵּל בַּעַדְךָ וֶחְיֵה וְאִם־אֵינְךָ מֵשִׁיב דַּע כִּי־מוֹת תָּמוּת אַתָּה וְכָל־אֲשֶׁר־לָךְ".
נביא ביהדות

היהדות רואה בנביא אדם במדרגה רוחנית גבוהה של התקשרות ודבקות בה'. הרמב"ם כותב (הלכות יסודי התורה פרק ז הלכה ז): "הנביא – אפשר שתהיה נבואתו לעצמו בלבד, להרחיב ליבו ולהוסיף דעתו... ואפשר שישולח לעם מעמי הארץ או לאנשי עיר או ממלכה, לבונן אותם ולהודיעם מה יעשו או למנוע אותם ממעשים הרעים שבידיהם".
משה נחשב לגדול נביאי ישראל, והוא זוכה למקום של כבוד גם בנצרות ובאסלאם. משה חרג ממקומם של נביאים מפני שהיה בנוסף מייסד העם, מכונן חוקה ומנהיג פוליטי. התנ"ך מתאר שרשרת בת מאות שנים של נביאים ובני נביאים, המשתלבים באופן כלשהו בהנהגת ישראל: יש שמכתירים מלכים, כמו שמואל; יש ששופטים, כמו דבורה; יש שיועצים למלכים, כמו חולדה הנביאה; יש המוכיחים בשער כמו אליהו, אלישע ועמוס; ויש החוזים את העתיד, החורבן או הגאולה, כמו ירמיהו וישעיהו.
היהדות שואפת להגיע למצב שבו עם ישראל כולו יגיע למדרגה זו של נביא הדבק בה' כפי שהדבר מתבטא בדברי משה: "ומי יתן כל עם ה' נביאים כי יתן ה' את רוחו עליהם" (במדבר יא, כט), וכפי שכתבו יואל הנביא: ”וְהָיָה אַחֲרֵי כֵן אֶשְׁפּוֹךְ אֶת רוּחִי עַל כָּל בָּשָׂר וְנִבְּאוּ בְּנֵיכֶם וּבְנוֹתֵיכֶם זִקְנֵיכֶם חֲלֹמוֹת יַחֲלֹמוּן בַּחוּרֵיכֶם חֶזְיֹנוֹת יִרְאוּ. וְגַם עַל הָעֲבָדִים וְעַל הַשְּׁפָחוֹת בַּיָּמִים הָהֵמָּה אֶשְׁפּוֹךְ אֶת רוּחִי.” (יואל ג, א–ב). ויחזקאל הנביא: ”וְלֹא אַסְתִּיר עוֹד פָּנַי מֵהֶם אֲשֶׁר שָׁפַכְתִּי אֶת רוּחִי עַל בֵּית יִשְׂרָאֵל נְאֻם אֲדֹנָי יְהוִה.” (יחזקאל לט, כט)
לאחר חורבן בית המקדש הראשון החלו להיעלם הנביאים הקלאסיים. חגי, זכריה ומלאכי פעלו בתקופת שיבת ציון ונחשבים לנביאים האחרונים. בתלמוד נכתב בשם רבי יוחנן "מיום שחרב בית המקדש ניטלה נבואה מן הנביאים וניתנה לשוטים ולתינוקות" (בבא בתרא, י"ב, ע"ב), ומאידך מובא בשם אבדימי שדווקא מהחכמים לא ניטלה הנבואה ובשם אמימר ש"חכם עדיף על נביא".
הגמרא קובעת כי "הרבה נביאים עמדו להם לישראל, כפליים כיוצאי מצרים, אלא נבואה שהוצרכה לדורות נכתבה ושלא הוצרכה לא נכתבה", ומכאן שרק ארבעים ושמונה נביאים ושבע נביאות אמרו נבואות בעלות משמעות לדורות. בספר שמואל מתואר כיצד שאול הולך אל הנביא כדי למצוא אתונות אבודות, ומאוחר יותר מצטרף לקבוצת נביאים ואף מתנבא בעצמו, ומהפסוקים ניכר שבימיו הנבואה הייתה דבר מקובל ויומיומי, ולא רק בהקשר מוסרי, מדיני או היסטורי.
מקומן של הנשים לא נפקד מתחום הנבואה, והתנ"ך מספר על נביאות אמת כמו דבורה וחולדה. הגמרא מייחסת נבואה לשבע מהדמויות הנשיות שבמקרא, והמדרש מעיד: "כשם שעמדו להם לישראל ששים ריבוא נביאים כך עמדו להם ששים ריבוא נביאות".
לפי תפיסת התלמוד נביא צריך להיות אדם בעל שאר רוח, והוא בבחינת "חכם, גיבור ועשיר". הרמב"ם מזכיר בכתביו מספר פעמים שהוא עתיד לכתוב ספר על הנבואה, אך עיוניו בתחום זה נכללו לבסוף בספר מורה הנבוכים.
חוקרי מקרא אקדמאים רבים עסקו בספרות הנבואה וגם פיתחו תאוריות על התגבשותה, יחזקאל קויפמן למשל תהה על משמעות הקשר בין מהות הנבואה ובין הגילום הספרותי שלה, שהעניק לנו את ספרי הנביאים כפי שהם מוכרים לנו. וכן הפילוסוף שפינוזה למשל פתח את ספרו מאמר תאולוגי-מדיני בדיון על מהות הנבואה. הוא הצביע על כך כי הביטוי "רוח ה" הוא אלגוריה ששימשה לכל כשרון מיוחד, אך לא לגורם על-טבעי. כמו-כן טען כי הנביאים ניבאו "לפי יכולתם", כלומר לא זכו להשגות שחרגו מנתוני הנפש הטבעיים שלהם, וזכו להוקרת העם בשל "חסידותם ויציבות נפשם", אך לא בשל ידע או חכמה פלאיים.
נביא ביהדות > הבחנה בין נביא אמת לנביא שקר

התורה מציגה שיטה להבחין בין נביא אמת לנביא שקר: "וכי תאמר בלבבך: איכה נדע את-הדבר, אשר לא-דברו ה'. אשר ידבר הנביא בשם ה' ולא יהיה הדבר ולא יבוא הוא הדבר אשר לא-דברו ה', בזדון דברו הנביא, לא תגור ממנו" (דברים י"ח, כ"א–כ"ב), כלומר: ניתן לדעת בדיעבד אם אדם היה נביא אמת או שקר, לפי התקיימות נבואותיו. הרמב"ם כתב שאמנם הנביא נבחן בניבוא עתידות, אולם נבואת פורענות עשויה להתבטל אם השומעים יחזרו בתשובה, כפי שעשו אנשי נינוה בספר יונה, ולכן אינה יכולה לשמש אבן בוחן לנביא. רמב"ם מבסס את דעתו בין השאר על דברי ירמיהו: "הַנָּבִיא אֲשֶׁר יִנָּבֵא לְשָׁלוֹם, בְּבֹא דְּבַר הַנָּבִיא יִוָּדַע הַנָּבִיא אֲשֶׁר שְׁלָחוֹ ה' בֶּאֱמֶת". הרמב"ם מזכיר מקרה בו גם הבטחה טובה לא התקיימה.
התנ"ך מספר על מקרים בהם נביאים הוכיחו את אמיתות שליחותם באמצעות אות או מופת פלאי. לדוגמה: משה קיבל מהאל שלושה אותות פלאיים כדי לגרום לבני ישראל להאמין בו; אליהו הוריד אש מהשמיים על חיילי המלך אחזיה; וישעיהו הסיג את צל השמש לאחור. הרמב"ם כתב כי אין לבקש מנביא "אות כאחד מאותות משה רבנו או כאותות אליהו ואלישע שיש בהם שינוי מנהגו של עולם" אלא לבחון אותו פעמים רבות בחיזוי מדויק של העתיד.
נביא ביהדות > תפקידי הנביא בישראל

שליח האל, המבצע את המשימות שמצווה לו האל.
הדרכת העם בדרך הרצויה, הוכחתו על חטאיו והחזרתו בתשובה.
תפילה בעד העם ולימוד סנגוריה עליו בפני האל.
ניבוי עתידות וגילוי נסתרות.
נביא ביוון הקדומה

בדת יוון האורקל ענה בשם האלים על שאלות של המאמינים, למשל כהנת אפולו שישבה בדלפי, ונקראה הפיתיה. בנוסף היו חוזים שפירשו מסרים שהועברו מהאלים בעקיפין במעוף ציפורים, בקרבי חיות וכדומה.
האורקלים יכלו להיות כהנים או אנשים רגילים שהאלים בחרו לתת להם את הנבואה, למשל קסנדרה שקיבלה את הנבואה לאחר שהאל אפולו חשק בה.
בדומה ליהדות גם בתרבות יוון נשים יכלו להתבלט בתחום הנבואה.
חוסר היכולת של האדם להימלט מגורלו, כפי שהשתקף בנבואה, מהווה תמה מרכזית במיתולוגיה ובספרות היוונית. מוטיב זה משמש במגוון רב של טרגדיות ומחזות, כגון אדיפוס המלך, אנטיגונה ואחרים.
הכינוי "נביא" בימי הראשונים

בתקופת הראשונים מספר חכמים נקראו בשם "נביא", ביניהם רש"י, רבנו תם, ור' שמואל החסיד. יש חוקרים שטענו שכל מי שנקרא כן הוא מחמת עסקם בנסתרות. וכראיה לדבר מציינים את רבי עזרא ממונקטור שנקרא בכמה מקומות "נביא", ובכמה כתבי יד נמצאו תיאורים שהוא עשה עליית נשמה. שרגא אברמסון דחה דבריהם, שהרי חכמים רבים נקראו כן גם מבלי שהיו מפורסמים על עיסוק בקבלה.
כמו כן, בשירת ספרד והמושפעים ממנה התואר נביא היה שגור למשורר. בטעם הדבר, ר' משה אבן עזרא הסביר שזה לקוח מן המקרא. ור' ידעיה הפניני הסביר: "בהיות המשורר חכם קראוהו נביא".
ראו גם

נבואה
הקדשה לנבואה
הנבואה במסורת ישראל
הנבואה הקלאסית בישראל
חכם עדיף מנביא
רוח הקודש
נביאי האסלאם
נבואותיו של נוסטרדמוס
האורקל מדלפי
לקריאה נוספת

Jonathan Stökl, Prophecy in the Ancient Near East: A Philological and Sociological Comparison, Leiden: BRILL, 2012 ISBN 9004229922
הערות שוליים

↑  תלמוד בבלי, מסכת בבא בתרא, דף י"ב, עמוד א'
↑  תלמוד בבלי, מסכת מגילה, דף י"ד, עמוד א'
↑  שרה, מרים, דבורה, חנה, אביגיל, חולדה ואסתר תלמוד בבלי, מסכת מגילה, דף י"ד
↑  שיר השירים רבה ד, כב
↑  ספר ירמיהו, פרק כ"ח, פסוק ט'
↑  משנה תורה לרמב"ם, ספר המדע, הלכות יסודי התורה, פרק י', הלכה ד'; וראו למשל במאמרו של הרב שבתי סבתו "נבואה במבחן מימושה".
↑  מטהו הפך לנחש, ידו הפכה מצורעת ומים מהיאור הפכו לדם, ספר שמות, פרק ד'
↑  ספר מלכים ב', פרק א', פסוקים ט'–י"ב
↑  ישעיהו, ל"ח, ז'–ח'
↑  משנה תורה לרמב"ם, ספר המדע, הלכות יסודי התורה, פרק י', הלכה א'
↑  כך אצל שמואל (שמ"א יב, יט ו-כג), אצל איש האלהים וירבעם (מל"א יג, ו) ובדברי ה' לאבימלך: "וְעַתָּה הָשֵׁב אֵשֶׁת הָאִישׁ כִּי נָבִיא הוּא וְיִתְפַּלֵּל בַּעַדְךָ וֶחְיֵה" (בראשית כ, ז).
↑  כך למשל עושה משה לאחר חטא העגל (שמות לב–לד), חטא המרגלים (במדבר יד, יג–יט), ומחלוקת קורח (במדבר טז, כב). תפקידו הכפול של הנביא – ייצוג האל בפני העם, והעם בפני האל, מתואר בדברי חז"ל כדרישת כבוד האב וכבוד הבן (כך במכילתא על שמות יב, א ד).
↑  כך למשל נעזר שאול בשמואל לאיתור אתונותיו האובדות (שמ"א ט–י), ומלך ישראל נעזר באלישע לגילוי מארבים של צבא ארם (מל"ב ו).
↑  לרשימה מפורטת, ראה ש' אברמסון, נביא רואה וחוזה – ר' אברהם החוזה, בתוך: ספר היובל לר' מרדכי קירשנבלום, ירושלים תשמ"ג.
↑  נקרא כן בפי רבנו תם (ספר הישר, חלק התשובות סימן מו).
↑  נקרא כן בפי ר' אלעזר ב"ר שלמה (ספר הישר, תשובות סימן נח).
↑  נקרא כך על ידי ר' אלעזר מגרמייזא (שו"ת מהר"ם ד"פ סימן אלף כג), וכן בסדר הדורות שבשו"ת מהרש"ל (סימן כט).
↑  א' מרכס, מאמר על שנת הגאולה, הצופה לחכמת ישראל שנה ה' עמ' 197. א"י השל, ספר היובל לאברהם מארכס, עמ' קפג.
↑  תוספות גיטין פ"ח ע"א; תוס' ר"פ ב"ק כ"ג ע"ב.
↑  ג' שלום, על "נביאותו" של ר' עזרא ממונקטור, תרביץ שנה ב' עמ' 244. א' מרכס, שם.
↑  במאמרו הנ"ל.
↑  שירת ישראל, התשובה על השאלה השנייה (עמ' מד).
↑  ספר הפרדס שער ח, בתוך: בית אוצר הספרות, ש"א גרבר, ח"ג.
| --- | --- |
בקרת זהויות :  NLI: 987007541099705171  BnF: cb11934619h (data)  LCCN: sh85107528  NKC: ph162848 
קסנדרה נביאת טרויה
פרידריך וילהלם רייפאייזן

| --- | --- |

 לידה:  30 במרץ 1818 Hamm, הרפובליקה הפדרלית של גרמניה 
 פטירה:  11 במרץ 1888 (בגיל 69) נויוויד, הרפובליקה הפדרלית של גרמניה 
 מדינה:  ממלכת פרוסיה 
 תפקיד:  ראש עירייה 
 
פרוטומה של רייפאייזן בווינה
פְרִידְרִיךְ וִילְהֶלְם רַייפְאַייזֶן (בגרמנית: Friedrich Wilhelm Raiffeisen; 30 במרץ 1818 –  11 במרץ 1888) היה ראש עירייה וחלוץ הקואופרטיבים גרמני. מספר מערכות איגודי אשראי ובנקים שיתופיים נקראו על שם רייפאייזן, שהיה חלוץ איגודי אשראי כפריים.
קורות חיים

פרידריך וילהלם רייפאייזן נולד ב-30 במרץ 1818 באזור האם (זיג) (אנ'), אזור וסטרוולד (אנ'). הוא היה השביעי מתוך תשעה ילדים. אביו, גוטפריד פרידריך רייפאייזן, היה חקלאי ושימש גם כראש עיריית האם. שורשי משפחתו נעוצים במאה ה-16 באזור שוואביה-פרנקוניה. משפחתה של אימו, אמליה כריסטיאנה סוזנה מריה לבית לנצנדרפר, הגיעה מאזור זיגרלנד (אנ'). לאחר שעזב את בית הספר בגיל 14 קיבל שלוש שנות חינוך מכומר מקומי לפני שהצטרף לצבא בגיל 17. הקריירה שלו בצבא הובילה אותו אל קלן, קובלנץ, וזאין (אנ'). לאחר שמחלת עיניים אילצה אותו להתפטר מהשירות הצבאי ב-1843 הוא הצטרף לשירות הציבורי. הוא כיהן כראש עירייה של כמה עיירות: משנת 1845 היה ראש עיריית ויירבוש (אנ'); משנת 1848 ראש עיריית פלמרספלד (אנ'); וראש עיריית הדסדורף (התאחדה לתוך נויוויד) משנת 1852 עד סוף 1865, כאשר, בגיל 47, מצבו הבריאותי שהלך והחמיר קטע את הקריירה שלו. הוא חלה בטיפוס הבהרות בשנת 1863 במהלך מגפה שגבתה את חייה של אשתו. מכיוון שהפנסיה הקטנה שלו לא הספיקה לספק את הצרכים של משפחתו של רייפאייזן, הוא הקים בתחילה מפעל קטן לסיגרים ולאחר מכן עסק ליין.
ב-1867 נישא לאלמנה מריה פנסרוט. היא האריכה ימים אחריו ב-12 שנים ונישואיהם נותרו ללא ילדים. הוא נפטר ב-11 במרץ 1888 בנויוויד-הדסדורף, זמן קצר לפני יום הולדתו ה-70.
עבודתו

רייפאייזן הגה את הרעיון של קואופרטיב של עזרה עצמית שיתופית במהלך כהונתו כראש העירייה הצעיר של פלמרספלד. הוא קיבל השראה מהתבוננות בסבלם של החקלאים שלעיתים קרובות היו שקועים בחובות למלווים בריבית. הוא הקים את הבנק הקואופרטיבי הראשון להלוואות, למעשה איגוד האשראי הכפרי הראשון ב-1864.
מונע על רקע האומללות של העניים במהלך הרעב ההמוני של החורף של 1846/47 ייסד את "Verein für Selbstbeschaffung von Brod und Früchten" (האגודה לרכש עצמי של לחם ופירות). הוא קנה קמח בעזרת תרומות פרטיות. הלחם נאפה במאפייה שנבנתה בקהילה וחולק באשראי לעניים באוכלוסייה. אגודת לחם וכן אגודת סיוע נוסדה ב-1849 בפלמרספלד, וב-1854 נוסדה אגודת חסדים בהדסדורף. האגודות היו ארגונים קדם-שיתופיים שהתבססו על עקרון הסיוע המיטיב.
כדי להבטיח השוואת נזילות בין בנקי האשראי הקטנים, ב-1872 הקים רייפאייזן את הבנק המרכזי הכפרי הראשון בנויוויד, ה-"Rheinische Landwirtschaftliche Genossenschaftsbank" (הבנק השיתופי החקלאי של הריין). בשנת 1881 יסד רייפאייזן בית דפוס בנויוויד שקיים עד היום, נושא את שמו והתמזג ב-1975 עם ההוצאה הגרמנית השיתופית "Deutscher Genossenschafts-Verlag".
פילוסופיה

רייפאייזן קבע שיש קשר בין עוני לתלותיות. כדי להילחם בעוני צריך קודם כל להילחם בתלותיות. בהתבסס על רעיון זה הוא הגה את נוסחת שלושת ה-S: עזרה עצמית, ממשל עצמי, ואחריות עצמית (במקור בגרמנית: "Selbsthilfe"‏, "Selbstverwaltung" ו-"Selbstverantwortung"). כאשר אלו מיושמים בפועל, ניתן היה לבסס את העצמאות הנדרשת מארגוני צדקה, פוליטיקה, ומלווים בריבית.
כתביו

ספריו של רייפאיזן עוסקים כולם בקואופרטיבים ואגודות אשראי, בהם:
Die Darlehnskassen-Vereine als Mittel zur Abhilfe der Noth der ländlichen Bevölkerung, sowie auch der städtischen Handwerker und Arbeiter. - עמותות קופות ההלוואות כאמצעי לפתרון צורכי האוכלוסייה הכפרית וכן בעלי מלאכה ופועלים עירוניים.
Kurze Anleitung zur Gründung von Darlehnskassen-Vereinen zugleich Übersicht über deren Einrichtung und Organisation. - הנחיות קצרות כיצד להקים עמותות הלוואות וסקירה על הקמתן וארגונן.
אנטישמיות

במאי 2023 קראה קבוצה של היסטוריונים, נציגי הקהילה היהודית ואנשי ציבור שווייצריים, בהם האמנית פיפילוטי ריסט, לשנות את השם של כיכר רייפאייזן, הקרויה על שמו, בסנט גאלן לכיכר רחה שטרנבוך. זאת, בשל דעותיו האנטישמיות. בתגובה העסיק בנק רייפאייזן שווייץ (Raiffeisen Schweiz) היסטוריונים שבחנו את כתביו של רייפאייזן ומצאו שהוא השתמש בניסוחים, סטריאוטיפים וביטויים אנטישמיים, ובין היתר היהודים כונו על ידו "סרטן". עם זאת, ההיסטוריון השווייצרי גרגור שפולר (גר') כתב: ”כשרייפאייזן היה בחיים, אנטישמי היה מישהו שהתנגד פוליטית לאמנציפציה של היהודים. הוא לא עשה זאת. הוא לא היה אידאולוג אנטישמי. השאלה היהודית כביכול לא עמדה במרכז החשיבה שלו.”
הערות שוליים

↑  Eugster, David; Kern, Thomas (2023-05-26). "Der Gründer der zweitgrössten Bank als Antisemit". swissinfo.ch (בגרמנית).
↑  Wie antisemitisch war der Gründer der Raiffeisen-Bewegung?
| --- | --- |
בקרת זהויות :  NLI: 987007280961005171  PLWABN: 9810650162905606  BNE: XX1648296  BnF: cb123506119 (data)  GND: 118597884  ISNI: 0000 0001 0887 3656  LCCN: n86080005  NDL: 00453619  NKC: xx0095518  SUDOC: 032485263  Trove: 1075599  VIAF: 35249185   WorldCat (עם VIAF): 35249185
אומאגה (מתאבק)

| --- | --- |

אומאגה, מאי 2009
 לידה:  28 במרץ 1973 סמואה האמריקנית, ארצות הברית
 פטירה:  4 בדצמבר 2009 (בגיל 36) יוסטון, טקסס, ארצות הברית
 שם במה:  אדי פאטו אקמו אקמו פאטו ג'מאל אוסו פאטו אומאגה
 משקל:  159 ק"ג
 גובה:  1.93 מטר
 לאום:  אמריקאי
 קריירה מקצוענית:  1995–2009 (כ־14 שנים)
 מאמנים:  אפא אנואי
אדוארד סמית' פאטו (באנגלית: Edward Smith Fatu;‏ 28 במרץ 1973 – 4 בדצמבר 2009) היה מתאבק סמואני אמריקאי. הוא מוכר בעיקר בשל תקופתו בארגון ההיאבקות WWE‏, שבו הופיע תחת שם הבמה אומאגה ובו כיהן פעמיים כאלוף הבין יבשתי.
הוא חלק ממשפחת ההיאבקות המפורסמת, משפחת אנואי. במהלך תקופתו הראשונה בארגון תחת שם הבמה ג'מאל, הוא היה חלק מהצמד Minute Warning‏-3, ביחד עם בן דודו, מאט אנואי, שנודע בשם רוזי. תקופה זו הגיעה לקיצה ביוני 2003 לאחר ששוחרר מהארגון. פאטו שב בחזרה באפריל 2006, הפעם תחת שם הבמה אומאגה, כשהוא יצא לרצף ניצחונות חסר תקדים במותג RAW לאורך כל שנת 2006, עד שספג את הפסדו הראשון בחזרה המחודשת שלו בינואר 2007 על ידי ג'ון סינה.
ביוגרפיה

פאטו נולד ב-28 במרץ 1973 להוריו ורה וסולופה פאטו סניור ממשפחת ההיאבקות, אנואי. אימו, ורה, הייתה אחותו של המתאבקים אפא וסיקה מהצמד הויילד סמואנס. שני אחיו הבוגרים ממנו, סאם (הידוע יותר בשם הבמה, טונגה קיד) וסולופה (הידוע יותר בשם הבמה, ריקישי) הם גם מתאבקים מקצועיים, והוא דוד של צמד האוסוס (ג'יי אוסו וג'ימי אוסו) ובן דודם של יוקוזונה, דוויין ג'ונסון, רוזי ורומן ריינס. ב-27 באפריל 2008, אימו נפטרה לאחר שבע שנות מאבק במחלת הסרטן.
קריירת היאבקות מקצועית > קריירה מוקדמת (1995–2001)

פאטו התאמן ביחד עם בן דודו, מאט אנואי, בבית הספר להיאבקות של הויילד סמואנס, שנוהל על ידי משפחתם. בשנת 1995, כשהוא סיים את אימוניו, פאטו ערך את קרב הבכורה שלו ביחד עם דודו, אפא, בארגון ההיאבקות World Xtreme Wrestling‏ (WXW).
קריירת היאבקות מקצועית > World Wrestling Federation/Entertainment‏ (2001–2003)

בשנת 2001, פאטו ביחד עם בן דודו, מאט, חתמו על חוזי פיתוח בארגון ההיאבקות ה-WWF ומיד נשלחו לארגון ההיאבקות Heartland Wrestling Association‏ (HWA), שבו הופיעו תחת שם הצמד, האיילנד בויז, כשפאטו הופיע תחת שם הבמה אקמו. הם זכו באליפות הזוגות של HWA בנובמבר 2001 לאחר שניצחו את אוון קרייג'יאס ושאנון מור. בנוסף, הם הופיעו בארגון ההיאבקות Memphis Championship Wrestling‏ (MCW), שבו החזיקו שלוש פעמים באליפות הזוגות הדרומית של MCW.
ב-22 ביולי 2002 בתוכנית RAW, פאטו (תחת שם הבמה ג'מאל) ואנואי (תחת שם הבמה רוזי) ערכו את הבכורה שלהם ברוסטר הראשי כצמד Minute Warning‏-3 אשר גילם דמות של בריונים. הם נשכרו על ידי אריק בישוף, כשתקפו מספר מתאבקים מדי שבוע. הם תקפו מספר מרובה של מתאבקים לפי הוראותיו של בישוף, כולל דילו בראון ושון סטייזיאק. בנוסף, הם תקפו מספר אנשי צוות שלא היו בהכרח מתאבקים פעילים, כמו הכרוזה ליליאן גרסיה ומתאבקי העבר, ג'ימי סנוקה, מאי יאנג ופביולס מולה. בחודש ספטמבר, הצמד החל בפיוד עם בילי וצ'אק, כשהפריעו להם בחתונתם המבוימת, ואף ניצחו אותם באירוע בלתי נסלח. ריקו שהיה המנג'ר לשעבר של בילי וצ'אק, החל לשמש כמנג'ר של ג'מאל ורוזי. הצמד שרד שנה אחת, זאת לאחר שפאטו שוחרר מחוזהו ביוני 2003, כשלפי הדיווחים מה שהוביל לשחרורו היה מעורבות בקטטה בבר.
קריירת היאבקות מקצועית > Total Nonstop Action Wrestling‏ (2003–2004)

ב-24 בספטמבר 2003, פאטו ערך את הבכורה שלו בארגון ההיאבקות Total Nonstop Action Wrestling‏ (TNA) תחת שם הבמה אקמו פאטו, כשעזר לסוני סיאקי לנצח את דילו בראון בקרב ארון קבורה. לאחר מכן, הוא הקים צמד עם אותו סיאקי. השניים השיגו ניצחונות על צמדים כמו שארק בוי ומד מייקי, דני דורינג ורודקיל ו-America's Most Wanted (כריס האריס וג'יימס סטורם). עם זאת, הופעתו האחרונה של פאטו בארגון הייתה ב-11 באוגוסט 2004, כאשר הוא נחל הפסד לאלכס שלי.
קריירת היאבקות מקצועית > All Japan Pro Wrestling‏ (2004–2005)

פאטו הופיע לראשונה בארגון ההיאבקות היפני All Japan Pro Wrestling‏ (AJPW) לקראת סוף שנת 2003 תחת שם הבמה הקודם שלו, ג'מאל, כשהצטוות מיידית עם קבוצת Roughly Obsess and Destroy‏ (R.O.D.) של טאקה מיצ'ינוקו. הוא לעיתים קרובות הופיע לצד חבריו לקבוצה, טאיו קיה וביוקנון, אף על פי שקיבל דחיפה כמתאבק יחידים בתחילת שנת 2004. הוא השתתף בטורניר Champion Carnival של אותה השנה, ובו הוא כשל בהעפלתו משלב הבתים; מנגד, הוא השיג ניצחון מפתיע על אגדת ההיאבקות, קייג'י מוטה. בחודש מאי, הוא החל בפיוד עם טושיאקי קוואדה, כששם לעצמו למטרה לזכות באליפות הטריפל קראון במשקל כבד שלו. השניים נאבקו על חגורת אליפות זו ב-12 ביוני, בקרב שבו קוואדה ניצח. לאחר הפסדו בקרב זה, ג'מאל העביר את יתר שנת 2004 במחלקת הזוגות לצד שותפו, טאיו קיה. ביחד הם זכו בטורניר World's Strongest Tag Determination League לאחר שניצחו בגמר את קאז הייאשי וסאטושי קוג'ימה. חודש לאחר מכן ב-16 בינואר 2005, הם זכו באליפות הזוגות העולמית בפעם הראשונה, זאת לאחר שגברו על נציגי ארגון ההיאבקות New Japan Pro-Wrestling‏ (NJPW), הירושי טנהאשי ויוטאקה יושי. לאחר ניצחון זה, הוא נטל חלק פעם נוספת בטורניר Champion Carnival של אותה השנה, כשהפעם הוא הגיע עד לגמר, ובו הוא הפסיד לקנסוקה ססאקי. לאחר מספר ניצחונות מרשימים נגד האלוף סאטושי קוג'ימה, ג'מאל החל פעם נוספת במסעו אל אליפות הטריפל קראון, כשהפעם הוא התמודד מול קוג'ימה על התואר ב-1 בספטמבר, אך גם בקרב זה הוא לא צלח במשימתו. לאחר מכן, הוא השתתף פעם נוספת ביחד עם טאיו קיה בטורניר World's Strongest Tag Determination League, לעומת זאת, הם כשלו בהעפלתם משלב הבתים. ג'מאל עזב את AJPW בדצמבר 2005.
קריירת היאבקות מקצועית > החזרה ל-WWE > רצף הניצחונות (2006–2007)

בדצמבר 2005, פאטו חתם פעם נוספת בארגון ההיאבקות WWE. הוא ביצע את חזרתו ב-3 באפריל 2006 במהלך פרק של התוכנית RAW בדמות חדשה בשם אומאגה. שם במה זה הגיע מהליך הקעקוע הסמואני האחרון והכואב ביותר, כשמשמעות השם היא "הסוף". הוא הוצג כדמות פראית והרסנית אשר נוהלה על ידי המנג'ר שלו, ארמנדו אלחנדרו אסטרדה. לפי הוראותיו של אסטרדה, הוא תקף את ריק פלייר כבר בבכורה המחודשת שלו. הוא גבר על אותו פלייר באירוע באקלאש, שנערך ב-30 באפריל.
באמצע שנת 2006, אומאגה יצא לרצף ניצחונות חסר תקדים נגד מרבית המתאבקים של המותג Raw, כשבין השמות שעליהן גבר נמצאו כוכבים כמו ג'ון סינה, שון מייקלס וטריפל H. הפיוד הבא שלו היה באירוע סאמרסלאם, שבו היה אמור לשמש כדמות השומרת על וינס מקמהן ושיין מקמהן במהלך הקרב שלהם נגד D-Generation X (שון מייקלס וטריפל H). לעומת זאת, הוא הותקף כבר במהלך הכניסה שלו על ידי קיין. אומגה נקלע לפיוד עימו במשך החודשיים הבאים, עד שהוא ניצח בקרב "המפסיד עוזב את Raw" ב-9 באוקטובר בתוכנית Raw. אף על פי שהם היו במותגים נפרדים, הקרב האחרון בין השניים נערך באירוע סייבר סאנדי, שבו אומאגה יצא עם ידו על העליונה פעם נוספת.
אומגה, שעדיין לא הוצמד במהלך הקדנציה השנייה שלו בארגון, הוכרז כטוען לכתר לאליפות ה-WWE ובעקבות זאת הוכנס לפיוד עם האלוף דאז, ג'ון סינה. סינה שמר על תוארו באירוע מהפכת השנה החדשה, לאחר שהוא הצמיד את אומגה, מה שקטע את רצף הניצחונות של אומגה שכלל 34 קרבות טלוויזיוניים ונמשך מאפריל 2006 ועד ינואר 2007. במהלך תקופה זו, הוא לעולם לא הפסיד כתוצאה מהצמדה או מהכנעה, אלא, הוא הפסיד פעמיים כתוצאה מפסילה ופעם אחת כתוצאה מספירת חוץ. המנג'ר של אומאגה, ארמנדו אלחנדרו אסטרדה, התעקש שניצחונו של סינה היה במקרה. כתוצאה מכך, קרב חוזר בין השניים נקבע לאירוע הרויאל ראמבל, כשהפעם התניית הקרב הייתה קרב מי שעומד אחרון.
קריירת היאבקות מקצועית > ארגונים עצמאיים (2009)

ב-11 ביולי 2009, אומאגה הופיע בארגון ההיאבקות World Wrestling Council‏ (WWC) בפוארטו ריקו, כשבהופעתו בארגון זה הוא ניצח את מר אנדרסון. ארבעה חודשים לאחר מכן, הוא השתתף במסע ההופעות של האלק הוגאן באוסטרליה. ב-21 בנובמבר, אומאגה חבר לשורות אורלנדו ג'ורדן בהפסדם בקרב זוגות לאחיו, ריקישי, ובריאן כריסטופר. שלושה ימים לאחר מכן, הוא גבר על ברוטוס. ב-26 בנובמבר, אומאגה וג'ורדן הפסידו לביפקייק ומר אנדרסון. יומיים לאחר מכן, הוא התאבק בקרב האחרון בחייו, ובו הוא הפסיד למר אנדרסון, לפני מותו ב-4 בדצמבר.
חיים אישיים

פאטו גידל ארבעה ילדים ביחד עם אשתו, L.T.
במהלך סוף השבוע של ה-30 באוגוסט 2007, פורסמו ידיעות במגזינים כמו ספורטס אילוסטרייטד, ניו יורק דיילי ניוז ווושינגטון פוסט שנקבו בשמו של פאטו כאחד מהמתאבקים אשר רכשו תרופות דרך מרקחה באינטרנט, זאת בניגוד למדיניות הבריאות של ה-WWE. פאטו הוא אחד מאלו שהוזכרו שרכש הורמון גדילה. ביוני 2009, פאטו הפר את מדיניות הבריאות של ה-WWE פעם נוספת, ומשום שסירב לשתף פעולה עם נוכחות בסדנת גמילה מסמים, הוא שוחרר מחוזהו.
מוות

ב-4 בדצמבר 2009, פאטו נמצא על ידי אשתו בביתו, ביוסטון, טקסס, כשהוא מחוסר הכרה ודם ניגר מתוך אפו. שיחה למוקד החירום בוצעה ופאטו הובהל לבית החולים באמבולנס. הוא סבל מהתקף לב והוכרז מת בסביבות השעה 13:00 בצהריים. דוח הנתיחה לאחר המוות הראה שהמוות של פאטו נגרם בעקבות מספר תרופות שנמצאו בגופו כמו משכך הכאבים הידרוקודון, מרפה השרירים קריסופרודול ותרופה נגד חרדה מסוג דיאזפאם. חוקרי מקרי המוות של יוסטון מצאו שפאטו סבל ממחלות לב וכבד. מאוחר יותר, נקבע שהשילוב של השימוש בתרופות ביחד עם מצבו הרפואי הם אלו שהובילו למותו, ומותו נקבע כהתקף לב שנגרם לאחר כמות רעילה של חומרים מרובים.